**MINISTERUL EDUCAŢIEI ŞI CERCETĂRII ŞTIINŢIFICE**

**OLIMPIADA DE ISTORIE**

**Etapa județeană/Municipiul Bucureşti**

**Clasa a VIII-a**

**7 martie 2015**

* **Toate subiectele sunt obligatorii.**
* **Se acordă 10 puncte din oficiu, care vor fi adăugate la subiectul I.**
* **Timpul de lucru este de trei ore.**
* **Subiectele vor fi tratate pe foi separate.**

**SUBIECTUL I (40 puncte)**

Citiți cu atenție sursele istorice de mai jos:

**A.** “Caracterul eterogen al populației colonizatoare nu poate fi pus la îndoială, dar important în procesul romanizării nu a fost elementul biologic, ci factorul cultural. Indiferent de unde veneau, coloniștii reprezentau cultura și civilizația imperiului, aducând cu ei cel mai puternic element de romanizare: limba latină.”

(Vlad Georgescu, *Istoria românilor de la origini până în prezent*)

**B.** “Dacia a rămas sub stăpânire romană ceva mai puțin de 170 de ani (...), totuși efectele au fost decisive: în urma acestei stăpâniri s-a născut poporul român. În alte părți în care legiunile au stat de două ori mai mult, ca de pildă Pannonia și Britania, nu constatăm același lucru. (...) Cum se explică această extraordinară putere a romanismului dacic? Răspunsul, după părerea noastră, nu poate fi decât unul singur: *romanismul a biruit în Dacia fiindcă el a câștigat pe autohtoni*. Aceștia, atrași de avantajele și strălucirea vieții romane, au învățat limba cuceritorilor, și-au însușit numele lor și s-au romanizat. ”

(C.C. Giurescu, *Istoria românilor*)

**C.** “Se constată un paralelism între procesul de formare a poporului român și a celorlalte popoare neolatine. Toate au la bază un *substrat* puternic: osco-umbrii, etruscii, galo-celții etc. formează substratul principal al italienilor; galii, ibero-celții, bascii alcătuiesc substratele spaniolilor și ale portughezilor; galo-celții substratul de bază al francezilor și al valonilor; daco-geții substratul puternic al românilor. În toate cazurile, elementul care a condus la crearea popoarelor neolatine l-au constituit romanii, limba latină și cultura acestora. În toate cazurile a intervenit, de asemenea, și factorul reprezentat de etniile migratoare, care s-au așezat în teritorii de formare a popoarelor neolatine și care au fost asimilate de către acestea: elemente germanice în cazul popoarelor neolatine apusene, elemente slave în cazul poporului român.”

(*Istoria românilor*, vol. III)

Pornind de la aceste surse istorice, răspundeți următoarelor cerințe:

1.Menționați un factor de romanizare precizat atât sursa A cât și în sursa C. **4 puncte**

2.Precizați, pe baza sursei B, două modalităţi de romanizare a autohtonilor. **4 puncte**

3.Menționați, pe baza sursei B, o deosebire între stăpânirea romană din Dacia și Pannonia.

**4 puncte**

4. Formulați, pe baza sursei C, o opinie referitoare la procesul de etnogeneză a popoarelor neolatine, susţinând-o cu două informații selectate din sursă. **12puncte**

5.Menţionaţi, pe baza sursei A două informaţii referitoare la „populaţia colonizatoare”.

**6 puncte**

6.Prezentați două fapte istorice referitoare la geto-daci și contactele cu lumea mediteraneană, între secolele VI-I î.Hr. **10 puncte**

**SUBIECTUL al II-lea (50 puncte)**

Citiți cu atenție sursa istorică de mai jos:

„Domnia lui Mihai Viteazul a coincis cu relansarea de către papa Clement al VIII-lea (...) a unei alianțe la care au participat Statul papal, Spania, Austria, ducii de Toscana, Mantova și Ferrara (...). Un loc aparte în planurile antiotomane trebuia să-l dețină țările române care, prin poziția lor, erau interesate în acțiunea Ligii Sfinte. (...)

Personalitatea lui Mihai Viteazul și opera lui vor sta sub semnul luptei Republicii Creștine, care, în amurgul cruciadei târzii, va evidenția, în planul Europei centro-orientale, evoluția spațiului românesc spre soluții politice ce izvorau din realități proprii.”

(M. Bărbulescu, D. Deletant, K. Hitchins, Ș. Papacostea, P. Teodor, *Istoria României*)

Pornind de la sursa istorică dată, elaborați, în aproximativ3-4 pagini, o sinteză despre ***Constituirea statelor medievale extracarpatice şi implicarea spaţiului românesc în lupta antiotomană, (secolele al XIII-lea – al XVI-lea),*** având în vedere:

* menţionarea a două fapte istorice referitoare la Transilvania în secolele al IX-lea-al XI-lea;
* prezentarea a câte unui fapt istoric referitor la constituirea Ţării Româneşti, respectiv, a Moldovei și menționarea unei asemănări şi a unei deosebiri dintre aceste fapte istorice;
* menționarea unei cauze şi a unei consecinţe a implicării unui voievod din Ţara Românească în lupta antiotomană din secolul al XIV-lea;
* precizarea a doi voievozi români şi prezentarea unei asemănări între două bătălii din lupta antiotomană la care participă aceştia în secolul al XV-lea;
* formularea unei opinii referitoare la politica externă promovată de Mihai Viteazul, susţinând-o cu două informaţii din sursa dată.

***Notă!***

Se punctează şi utilizarea **limbajului istoric adecvat**, **structurarea** prezentării, evidenţierea **relaţiei cauză-efect**, respectarea **succesiunii cronologice/ logice** a faptelor istorice şi **încadrarea** sintezei în limita de spaţiu precizată.

**Total test 90 de puncte.**

**Se acordă 10 puncte din oficiu.**

**Total 100 de puncte.**

**MINISTERUL EDUCAŢIEI ŞI CERCETĂRII ŞTIINŢIFICE**

**OLIMPIADA DE ISTORIE**

**Etapa județeană/Municipiul Bucureşti**

**Clasa a VIII-a**

**7 martie 2015**

**BAREM DE CORECTARE ȘI NOTARE**

**Nu se acordă punctaj intermediar**

**SUBIECTUL I**

1. **4 puncte** pentru menționarea oricărui factor de romanizare, precizat atât în sursa A, cât și în sursa C;

2. **Câte 2 puncte** pentru precizarea, din sursa B, a fiecăruia dintre cele două modalităţi de romanizare a autohtonilor; **(2px2=4p)**

3. **4 puncte** pentru menționarea, pe baza sursei B, a oricărei deosebiri între stăpânirea romană în Dacia, respectiv în Pannonia;

4. **4 puncte** pentru formularea, pe baza sursei C, a oricărei opinii referitoare la procesul de etnogeneză a popoarelor neolatine;

**Câte 4 puncte** pentru selectarea, din sursa C, a oricăror două informaţii, care să susţină opinia formulată. **(4px2=8p)**

5. **Câte 3 puncte** pentru menţionarea pe baza sursei A, a oricăror două informaţii referitoare la „populaţia colonizatoare”. **(3px2=6p)**

6. **Câte 2 puncte** pentru menționarea oricăror două fapte istorice referitoare. la geto-daci și contactele cu lumea mediteraneană, între secolele VI-I î.Hr; **(2px2=4p)**

**Câte** **3 puncte** pentru prezentarea celor două fapte istorice menționate anterior, prin evidențierea relației de cauzalitate și utilizarea unui exemplu/ a unei caracteristici;

**(3px2=6p)**

Câte 1 punct pentru utilizarea **doar** a unui exemplu/a unei caracteristici referitoare la faptele istorice menționate.

**Total 40 puncte**

**SUBIECTUL al II-lea**

**Informația istorică – 40 de puncte distribuite astfel:**

**-Câte 2 puncte** pentrumenționarea oricăror două fapte istorice, referitoare la Transilvania în secolele al IX-lea-al XI-lea. **(2px2=4p)**

**-Câte 2 puncte** pentru menționarea oricărui fapt istoric referitor la constituirea Ţării Româneşti, respectiv, a Moldovei; **(2px2=4p)**

**Câte 3 puncte** pentru prezentarea faptelor istorice menționate prin evidențierea relației de cauzalitate și utilizarea unui exemplu/a unei caracteristici; **(3px2=6p)**

Câte 1 punct pentru utilizarea **doar** a unui exemplu/a unei caracteristici referitoare la faptele istorice menționate;

**Câte 3 puncte** menționarea oricărei asemănări şi a oricărei deosebiri dintre cele două fapte istorice prezentate; **(3px2=6p)**

-**Câte 3 puncte** pentru menționarea oricărei cauze şi a oricărei consecinţe a implicării unui voievod din Ţara Românească în lupta antiotomană din secolul al XIV-lea; **(3px2=6p)**

**Câte 1 punct** pentru precizarea a oricăror doi voievozi din secolul al XV-lea. **(1px2=2p)**

**2 puncte** pentru menţionarea oricărei asemănări între două bătălii din lupta antiotomană la care participă aceşti voievozi din secolul al XV-lea;

**3 puncte** pentru prezentarea asemănării menționate prin evidențierea relației de cauzalitate și utilizarea unui exemplu/a unei caracteristici;

1 punct pentru utilizarea **doar** a unui exemplu/a unei caracteristici referitor la asemănarea menționată;

**-3 puncte** pentru formularea unei opinii referitoare la politica externă promovată de Mihai Viteazul;

**Câte 2 puncte** pentru susținerea opiniei formulate prin oricare două informații selectate din sursa dată. **(2px2=4p)**

**Ordonarea şi exprimarea ideilor menţionate – 10 puncte** distribuite astfel:

* **2 puncte** pentru structurarea textului (introducere - cuprins - concluzii);

1 punct pentru introducere/cuprins; cuprins/concluzii;

0 puncte pentru text nestructurat;

* **3 puncte** pentru evidenţierea relaţiei cauză-efect, astfel încât compoziţia să probeze înţelegerea procesului istoric;

1 punct pentru prezenţa parţială a relaţiei cauză-efect;

0 puncte pentru lipsa relaţiei cauză-efect;

* **2 puncte** pentru respectarea succesiunii cronologice/ logice a faptelor istorice;

1 punct pentru respectarea parţială a succesiunii cronologice/ logice a faptelor

istorice;

0 puncte pentru nerespectarea succesiunii cronologice/ logice a faptelor istorice;

* **2 puncte** pentru utilizarea limbajului istoric;

1 punct pentru utilizarea parţială a limbajului istoric;

0 puncte pentru lipsa limbajului istoric;

* **1 punct** pentru respectarea limitei de spaţiu;

0 puncte pentru nerespectarea limitei de spaţiu.

**Total 50 puncte**

**Total test 90 de puncte.**

**Se acordă 10 puncte din oficiu**

**Total – 100 puncte**